<classify> MAKAMU wa Rais, Samia Suluhu Hassan amesema serikali kwa kushirikiana na Oxfam na wadau wake itaendeleza juhudi za matumizi ya teknolojia ya kidijiti mijini na vijijini.Pia imebainisha kuwa itahakikisha wananchi wanatoa maoni yao na viongozi wanatoa miongozo itakayowezesha kupunguza matatizo ya wananchi hususani waishio vijijini. Mama Samia aliyasema hayo kupitia hotuba yake iliyosomwa kwa niaba yake na Waziri wa Ujenzi, Uchukuzi na Mawasiliano, Isack Kamwelwe wakati wa kongamano la waraghabishi linalokusudia kujadili nafasi ya teknolojia ya dijiti kwa maendeleo ya Jamii.Alisema serikali kwa kushirikiana na Oxfam na wadau wengine ihakikishe inaendeleza teknolojia hiyo na wananchi wanatoa maoni yao na viongozi wanatoa miongozo itakayoweza kupunguza matatizo kwa wananchi. Serikali ni mdau mkuu wa maendeleo ya teknolojia na tutaendelea kufanya kazi kwa ukaribu na shirika la Oxfam na kutumia uzoefu wake kushawishi mashirika mengine kufanya hivyo hivyo, alisema.Pia alisema mchango wa shirika la Oxfam katika maendeleo nchini umeendelea kuonekana tangu walipoingia Tanzania miaka ya 1960 kupitia programu zake. Alisema Oxfarm kwa kushirikiana na Halmashauri za Wilaya ya Shinyanga Vijijini, Kishapu, Mbogwe na Hanang wamewezesha zaidi ya wanawake 300 kumiliki ardhi kwa kuwawezesha kupata hati za kimila katika kipindi cha mwaka 2016 hadi 2018.Alisema matumizi ya nyenzo za dijitali kwa maendeleo ni nyingi na zikitumika vizuri zitakuwa chachu kwa maendeleo ya haraka hapa nchini hasa Tanzania inapoelekea nchi ya viwanda. Alisema matumizi ya mtandao wa intaneti yameongezeka kwa kiwango kikubwa kwa kipindi cha miaka 10 iliyopita.Hii ni kutokana na uwepo kwa simu rahisi kutumia gharama nafuu, upatikanaji wa huduma za intaneti kwa urahisi na ongezeko la ushindani kwa watoa huduma, Alisema takwimu za Mamlaka ya Mawasiliano Tanzania TCRA za Septemba, mwaka jana zinaonesha ongezeko kubwa la watumiaji wa mtandao wa intaneti, wanaokadiriwa kufikia takribani milioni 23 sawa na asilimia 23 na asilimia 45 ya watanzania ukilinganisha na watumiaji milioni 7.5 asilimia 17 mwaka 2012.Alisema kwa Mkoa wa Kigoma, waraghabishio wanatumia makundi ya whatsapp kuwasiliana na kupanga mikakati ya pamoja ya namna ya kuchangia maendeleo kwa jamii yao. Pia alisema teknolojia hiyo imewaunganisha wafugaji na wakulima wadogo wadogo na masoko ya mazao yao, pia katika kutafuta habari mbalimbali zikiwemo za bei nzuri ya mazao.Kwa upande wake, Mkurugenzi Mkazi wa Oxfam Tanzania , Francis Odokorach alisema kongamano hilo linawahusisha wadau katika sekta mbalimbali kwa kuwapa fursa ya kupata taarifa za namna ya shirika hilo linavyoshirikiana na serikali, wadau wa maendeleo, wananchi na asasi zisizo za kiserikali katika kutumia teknolojia ya digital katika kupunguza umaskini nchini hususana maeneo ya vijijini.Mmoja wa washiriki wa mkutano huo, Abdalah Malambo kutoka Mtwara alisema, wamekuwa wakikusanya kero za wananchi na kwenye kuzitafutia majibu kwa viongozi husika. Mfumo wa digitali umesaidia sana na umewanufaisha wananchi wengi hususan wa maeneo ya vijijini alisema  <topic>: KITAIFA 